Peter Hummelgaard (S), 2021-12-16:
Tak for ordet.
Til at starte med vil jeg selvfølgelig gerne takke initiativtagerne bag borgerforslaget, og jeg vil selvfølgelig også sige tak til de folketingsmedlemmer, som har valgt at fremsætte det som et beslutningsforslag.
Jeg synes altid, det er udtryk for en sund demokratisk kultur, også når vi i dag skal diskutere et spørgsmål, som optager mange danskere.
Forslaget, som vi i dag skal drøfte, er foranlediget af, at EU har pålagt Danmark at gennemføre et direktiv om øremærket orlov senest i august 2022.
Det gavner fædre, det gavner mødre, og det gavner i særdeleshed børnene, når begge forældre kan være sammen med deres børn tidligt i deres liv.
Det vil også understøtte ligestillingen mellem mænd og kvinder på arbejdsmarkedet og i familierne, hvis orlovs- og omsorgsforpligtelserne bliver fordelt mere ligeligt mellem far og mor.
Samtidig ønsker regeringen, at de danske orlovsregler stadig skal være så fleksible, at familierne har gode muligheder for at indrette sig ud fra deres ønsker og behov.
Derfor glæder det mig også, at vi den 26. oktober 2021 indgik en bred politisk aftale om øremærket orlov med Venstre, SF, Radikale, Enhedslisten og Alternativet.
Tak til de partier for det.
Aftalen er lidt af et kinderæg, hvis man må bruge det billede, for den bidrager til at realisere tre målsætninger: For det første minimumsimplementerer vi, som vi skal, EU's orlovsdirektiv.
For det andet sikrer aftalen også en høj grad af fleksibilitet til familierne, ikke mindst i forhold til mødres orlov.
Og for det tredje sikrer det også en øget ligestilling af forældres rettigheder og pligter.
Så til borgerforslaget: Forslaget om at lægge 9 uger oven i den eksisterende ret til orlov med barselsdagpenge er efter regeringens opfattelse ikke den bedste løsning.
Det er regeringens vurdering, at orlovslængden på 52 uger med barselsdagpenge er passende, og forældre, der ønsker at holde længere orlov, kan allerede i dag forlænge deres orlov ud over den periode, hvor de har dagpengeret.
En forlængelse af den samlede orlovsperiode med barselsdagpenge vil kunne betyde, at nogle eller en del fædre ikke vil holde den orlov, som de får øremærket, og dermed ikke vil tage flere orlovsuger, end de gør i dag.
Samtidig er det en meget dyr løsning at forlænge familiernes orlov med barselsdagpenge med 2 måneder.
Det vil kunne medføre betydelige udgifter til barselsdagpenge – op til 2,6 mia. kr. årligt.
Hvis vi ser på de nordiske lande, er det også kun Sverige, der har en meget længere orlovsperiode, end vi har i Danmark.
Som jeg sagde indledningsvis, er det regeringens holdning, at det er godt for børnene, når både mor og far i høj grad kan være der, når de er små.
Det gavner både børnenes udvikling og trivsel, men forskning viser altså også, at hvis begge forældre tager del i de omsorgsopgaver, som følger med at have en familie, så medvirker det faktisk også til at mindske konflikter og risikoen for opbrud i familien.
Den positive effekt synes jeg også er værd at have med i baghovedet, når vi drøfter fordeling af orlov i familien.
Af alle de her grunde og med henvisning til den politiske aftale af 26. oktober kan regeringen ikke støtte beslutningsforslaget.
Tak for ordet.